
REPUBLIKA HRVATSKA
TRGOVAČKI SUD U ZADRU
STALNA SLUŽBA U ŠIBENIKU


R E P U B L I K A    H R V A T S K A

R J E Š E N J E


Trgovački sud u Zadru, Stalna služba u Šibeniku, OIB: 39670464653, po stečajnom sucu Terezija Goreta, odlučujući o prijedlogu FINE – Regionalni centar Split, Podružnica Šibenik, Perivoj Luje Maruna 1, za pokretanje skraćenog stečajnog postupka nad dužnikom BABA DELICIJE d.o.o., Drniš, Kralja Zvonimira 4/3, OIB: 02199274127, izvan ročišta, dana 16. prosinca 2015. godine,


r i j e š i o    j e


	Odbacuje se prijedlog za otvaranje skraćenog stečajnog postupka nad dužnikom BABA DELICIJE d.o.o., Drniš, Kralja Zvonimira 4/3, OIB: 02199274127 od 02. studenog 2015. godine.


Obrazloženje


	FINA – Regionalni centar Split, Podružnica Šibenik podnijela je ovom sudu preko pošte preporučeno 02. studenog 2015. godine zahtjev za pokretanje skraćenog stečajnog postupka nad dužnikom. U prijedlogu se u bitnom navodi da dužnik na dan 01. rujna 2015. godine u Očevidniku redoslijeda osnova za plaćanje ima evidentirane neizvršene osnove za plaćanje u ukupnom iznosu od 6.416.932,58 kuna, u koji iznos je uračunata kamata i naknada Financijske agencije za provedbu ovrhe na novčanim sredstvima, te da dužnik nema zaposlenih, da ima račun kod Raiffeisenbank Austria d.d. i Hrvatska poštanska banka d.d., te da nema zaplijenjenih sredstava za namirenje troškova stečajnog postupka, pa da se sukladno čl. 444. st. 1. Stečajnog zakona podnosi zahtjev za provedbu skraćenog stečajnog postupka nad dužnikom.

	Sukladno čl. 428. Stečajnog zakona (NN 71/2015, dalje u tekstu: SZ), sud će provesti skraćeni stečajni postupak ako su ispunjene pretpostavke: (1) da dužnik nema zaposlenih, (2) ako u Očevidniku redoslijeda osnova za plaćanje dužnik ima evidentirane neizvršene osnove za plaćanje u neprekinutom razdoblju od 120 dana i (3) ako nisu ispunjene pretpostavke za pokretanje drugog postupka radi brisanja iz sudskog registra, a za dužnike koji na dan stupanja Stečajnog zakona (1. rujna 2015. godine) imaju evidentirane neizvršene osnove za plaćanje u neprekinutom razdoblju duljem od 120 dana iznimno od roka iz čl. 429. SZ. Financijska agencija će podnijeti zahtjev za provedbu skraćenog stečajnog postupka u roku od četiri mjeseca, ali ne ranije od dva mjeseca od dana stupanja na snagu stečajnog zakona (čl. 444. SZ).

	Međutim, predmetni zahtjev za provedbu skraćenog stečajnog postupka nad dužnikom nije dopušten. Naime, temeljem čl. 15. SZ ako je pokrenut predstečajni postupak, do njegova završetka nije dopušteno pokretanje stečajnog postupka. Dužnik u spis (list spisa 6-8) dostavlja podatak da je dužnik prije stupanja na snagu Stečajnog zakona pokrenuo postupak radi sklapanja predstečajne nagodbe i da je u tom postupku primio zaključak FINA – RC Zagreb, Klasa: UP-I/110/07/15-01/8799, Ur.broj: 04-06-15-8799-1 od 07. rujna 2015. godine. Pregledom web stranica Financijske agencije (fina.hr) utvrđeno je da je ovaj postupak evidentiran i da je posljednja odluka u predmetu upravo označeni zaključak od 07. rujna 2015. godine.

	Prema čl. 442. SZ postupci predstečajne nagodbe pokrenuti prema Zakonu o financijskom poslovanju i predstečajnoj nagodbi (NN 108/12, 81/13, 112/13) dovršit će se prema odredbama tog Zakona. Dakle, sve dok se pokrenuti postupak radi sklapanja predstečajne nagodbe u postupku pred Financijskom agencijom ili sudom ne okonča, nije dopušteno pokretanje stečajnog postupka.

	Zbog navedenog, na temelju navedenih propisa, odlučeno je kao u izreci.


U Šibeniku, 16. prosinca 2015. godine 



									STEČAJNI SUDAC

									Terezija Goreta


POUKA O PRAVNOM LIJEKU:

	Protiv ovog rješenja dopuštena je žalba Visokom trgovačkom sudu Republike Hrvatske u roku od 8 dana od dana dostave rješenja, ovom sudu pozivom na gornji poslovni broj i žalba ne zadržava provedbu rješenja.

DN-a:
1. FINA-RC Split, Podružnica Šibenik
2. e-oglasna ploča

